b'\n_START_ARTICLE_\nAustrijos-Lietuvos draugija\n_START_PARAGRAPH_\nAustrijos-Lietuvos draugija (vok. \xc3\x96sterreichische-Litauische Gesellschaft)\xc2\xa0\xe2\x80\x93 Austrijos lietuvi\xc5\xb3 visuomenin\xc4\x97 organizacija, veikianti Austrijoje nuo 1997\xc2\xa0m. Pasaulio lietuvi\xc5\xb3 bendruomen\xc4\x97s padalinys nuo 1998\xc2\xa0m.\n_START_SECTION_\nIstorija\n_START_PARAGRAPH_\n\xc4\xaekurta 1996\xc2\xa0m. kovo m\xc4\x97n. kaip Austrijos lietuvi\xc5\xb3 bendruomen\xc4\x97 laikinojo Lietuvos reikal\xc5\xb3 patik\xc4\x97tinio Austrijoje R. Tonk\xc5\xabno ir R. Fischer iniciatyva. Jung\xc4\x97 apie 50 Austrijoje gyvenan\xc4\x8di\xc5\xb3, dirban\xc4\x8di\xc5\xb3, studijuojan\xc4\x8di\xc5\xb3 lietuvi\xc5\xb3. Austrams susidom\xc4\x97jus bendruomen\xc4\x97s veikla ir Lietuvos valstybe 1997\xc2\xa0m. pavadinta Austrijos-Lietuvos draugija.\n_START_SECTION_\nVeikla\n_START_PARAGRAPH_\nDraugijos tikslas\xc2\xa0\xe2\x80\x93 stiprinti Austrijos ir Lietuvos ry\xc5\xa1ius, saugoti lietuvi\xc5\xb3 kalb\xc4\x85, papro\xc4\x8dius bei nacionalin\xc4\xaf savitum\xc4\x85. R\xc5\xabpinasi labdara Lietuvos vaik\xc5\xb3 namams, mokykloms, ligonin\xc4\x97ms. Turi valdyb\xc4\x85, joje 2000\xc2\xa0m. buvo 9 nariai\xc2\xa0\xe2\x80\x93 3 austrai, 1 lenkas, 5 lietuviai. Austrijos u\xc5\xbesienio draugij\xc5\xb3 s\xc4\x85jungos nar\xc4\x97. Valdyba renkasi kas antr\xc4\x85 m\xc4\x97nes\xc4\xaf arba, reikalui esant, ir da\xc5\xbeniau. Valdybos pos\xc4\x97d\xc5\xbeiai da\xc5\xbeniausiai vyksta Lietuvos Respublikos ambasados Vienoje patalpose arba Garb\xc4\x97s konsulo p. K. Spera priimamajame. 2000\xc2\xa0m. pirm\xc4\x85 kart\xc4\x85 buvo organizuota \xe2\x80\x9eBaltijos savait\xc4\x97\xe2\x80\x9d, kurios metu buvo galima susipa\xc5\xbeinti su Baltijos \xc5\xa1ali\xc5\xb3 muzika, \xc5\xa1okiais, teatru. Buvo rodomi dokumentiniai filmai apie \xc5\xa1ias \xc5\xa1alis. Bet 2000\xe2\x80\x932004\xc2\xa0m. draugijos valdybos veikla buvo kiek prigesus, nes buv\xc4\x99 valdybos nariai nelietuviai i\xc5\xa1siskirst\xc4\x97 kas kur. 2004\xc2\xa0m. gegu\xc5\xbe\xc4\x97s 1 d. Lietuvai tapus Europos S\xc4\x85jungos nare Vienoje vyko gausyb\xc4\x97 rengini\xc5\xb3, skirt\xc5\xb3 Europos pl\xc4\x97trai pa\xc5\xbeym\xc4\x97ti. Draugijos nariai aktyviai talkino Lietuvos ambasados stende Am Hof (Viena) dalijant prospektus bei skrajutes ir pasakojo besidomintiems vienie\xc4\x8diams apie Lietuv\xc4\x85. 2005\xc2\xa0m. kovo 11 d. draugijos ataskaitiniame rinkiminiame susirinkime buvo perrinkta 9 nari\xc5\xb3 draugijos valdyba, per\xc5\xbei\xc5\xabr\xc4\x97ti draugijos nuostatai ir pateikti i\xc5\xa1 naujo registruoti oficialioms institucijoms.'